

**ประกาศมหาวิทยาลัยธรรมศาสตร์**

**เรื่อง อำนาจหน้าที่และการแบ่งหน่วยงานภายในสำนักงานเลขานุการ
คณะวิทยาศาสตร์และเทคโนโลยี พ.ศ. ๒๕๕๙**

-----------------------------

โดยที่เป็นการสมควรกำหนดอำนาจหน้าที่และการแบ่งหน่วยงานภายในสำนักงานเลขานุการคณะวิทยาศาสตร์และเทคโนโลยี

อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ ประกอบข้อ ๑๔ ของข้อบังคับมหาวิทยาลัยธรรมศาสตร์ว่าด้วยการจัดตั้งและการแบ่งส่วนงานของมหาวิทยาลัยธรรมศาสตร์ พ.ศ. ๒๕๕๙ อธิการบดีโดยความเห็นชอบของสภามหาวิทยาลัยธรรมศาสตร์ในคราว
การประชุมครั้งที่ ๑๒/๒๕๕๙ เมื่อวันที่ ๒๖ ธันวาคม ๒๕๕๙ จึงออกประกาศดังต่อไปนี้

ข้อ ๑. ประกาศนี้เรียกว่า “ประกาศมหาวิทยาลัยธรรมศาสตร์ เรื่อง อำนาจหน้าที่และการแบ่งหน่วยงานภายในสำนักงานเลขานุการคณะวิทยาศาสตร์และเทคโนโลยี พ.ศ. ๒๕๕๙”

ข้อ ๒. สำนักงานเลขานุการคณะวิทยาศาสตร์และเทคโนโลยี แบ่งหน่วยงานเป็น ๔ งาน ดังนี้

**(๑) งานบริหารและการคลัง**

**(๒) งานยุทธศาสตร์และการพัฒนาองค์กร**

**(๓) งานวิชาการและกิจการนักศึกษา**

**(๔) งานวิจัยบริการและบัณฑิตศึกษา**

ข้อ ๓. **งานบริหารและการคลัง** มีอำนาจหน้าที่ดำเนินการด้านงานธุรการของคณะและสาขาวิชาการบริหารบุคคล การเงินการบัญชีและพัสดุครุภัณฑ์ งานอาคารสถานที่และการซ่อมบำรุง โครงการบริการสังคมและปฏิบัติหน้าที่อื่นตามที่ได้รับมอบหมาย

ข้อ ๔. **งานยุทธศาสตร์และการพัฒนาองค์กร** มีอำนาจหน้าที่ดำเนินการสนับสนุนงาน
ด้านการจัดทำแผนยุทธศาสตร์ แผนปฏิบัติการและงบประมาณ การกำกับและติดตามการปฏิบัติตามแผนงาน
การพัฒนาคุณภาพการศึกษาสู่ความเป็นเลิศ (EdPEx) การประชาสัมพันธ์และวิเทศสัมพันธ์ งานเทคโนโลยีสารสนเทศ และโสตทัศนูปกรณ์ การให้บริการห้องปฏิบัติการคอมพิวเตอร์ และปฏิบัติหน้าที่อื่นตามที่ได้รับมอบหมาย

ข้อ ๕. **งานวิชาการและกิจการนักศึกษา** มีอำนาจหน้าที่ดำเนินการสนับสนุนงาน
ด้านการปรับปรุงพัฒนาหลักสูตร การพัฒนาอาจารย์ การจัดโครงการวิชาการ งานทะเบียนนักศึกษาและสนับสนุน
การเรียนการสอน งานกิจกรรมส่งเสริมพัฒนานักศึกษา และปฏิบัติหน้าที่อื่นตามที่ได้รับมอบหมาย

ข้อ ๖. **งานวิจัยบริการและบัณฑิตศึกษา** มีอำนาจหน้าที่ดำเนินการด้านสนับสนุนการให้บริการวิชาการสู่สังคม ส่งเสริมและให้บริการงานวิจัยของคณะ บริการงานวิจัยสู่ผลิตภัณฑ์เชิงพาณิชย์ ดำเนินการด้านบัณฑิตศึกษา ให้บริการศูนย์เครื่องมือวิทยาศาสตร์ ดูแลจัดการห้องปฏิบัติการสนับสนุนการสอนภาคปฏิบัติ
และให้เป็นไปตามมาตรฐานความปลอดภัย และปฏิบัติหน้าที่อื่นตามที่ได้รับมอบหมาย

ทั้งนี้ ตั้งแต่บัดนี้เป็นต้นไป

 ประกาศ ณ วันที่ ๒๙ ธันวาคม พ.ศ. ๒๕๕๙

 (ศาสตราจารย์ ดร.สมคิด เลิศไพฑูรย์)

 อธิการบดีมหาวิทยาลัยธรรมศาสตร์